KOMISIJOS ATASKAITA PARLAMENTUI 31-oji metinė Komisijos ataskaita Europos Parlamentui dėl ES antidempingo, antisubsidijų ir apsaugos priemonių (2012 m.) /* COM/2013/0890 final */





KOMISIJOS ATASKAITA PARLAMENTUI 31-oji metinė Komisijos ataskaita Europos Parlamentui dėl ES antidempingo, antisubsidijų ir apsaugos priemonių (2012 m.) Įvadas Ši 2012 m. ataskaita Europos Parlamentui teikiama atsižvelgiant į 1981 m. gruodžio 16 d. Europos Parlamento rezoliuciją dėl Europos Sąjungos antidempingo priemonių ir jo Pramonės, išorės prekybos, mokslinių tyrimų ir energetikos komiteto ataskaitą. Šioje trumpoje ataskaitoje apžvelgiami svarbiausi 2012 m. įvykiai, be to, kaip ir ankstesniais metais, prie jos pridedamas išsamesnis Komisijos tarnybų darbinis dokumentas ir išsamūs priedai. Ši ataskaita parengta pagal tą pačią bendrą darbinio dokumento struktūrą, o kad būtų lengviau rasti išsamesnę informaciją, visos antraštinės dalys atitinka darbinį dokumentą. Ši ataskaita ir visas darbinis dokumentas visuomenei skelbiamas internete http://ec.europa.eu/trade/issues/respectrules/anti_dumping/legis/index_en.htm. 1. Teisės aktų apžvalga Antidempingo, antisubsidijų ir apsaugos priemonių tyrimai atliekami remiantis pagrindiniais Tarybos reglamentais. Darbiniame dokumente pateikiama galiojančių teisės aktų apžvalga. Pagrindiniai antidempingo ir antisubsidijų dokumentai toliau vadinami pagrindiniu (-iais) reglamentu (-ais). 2012 m. pagrindinis antidempingo reglamentas du kartus iš dalies pakeistas. Atsižvelgiant į Teisingumo Teismo sprendimą byloje Brosmann footwear[1] laikyta, kad būtų tikslinga sisteminti praktiką, kurios laikantis nagrinėjami tik atrinktų bendrovių prašymai taikyti RER. Taip pat reikėjo keisti teisines sąlygas, pagal kurias ne rinkos ekonomikos šalių eksportuojantiems gamintojams nustatomas individualus dempingo skirtumas, kad šios sąlygos atitiktų PPO sprendimą ginčų sprendimo[2] byloje dėl Kinijos Liaudies Respublikos kilmės tvirtinimo detalių. 2. Pagrindinės sąvokos Darbinio dokumento 2 antraštinėje dalyje apžvelgiami prekybos apsaugos priemonių tyrimuose vartojami terminai ir taikomos procedūros. 3. Prekybos apsaugos priemonių modernizavimas 2011 m. spalio mėn. pradėtas projektas prekybos apsaugos priemonėms modernizuoti. Pas pastarąjį dešimtmetį gerokai pasikeitė pasaulinė prekybos aplinka, o ES prekybos apsaugos sistema iš esmės nesikeitė nuo to tada, kai prieš 15 metų baigtas Urugvajaus derybų ratas, todėl pripažinta, kad prekybos apsaugos priemones reikia priderinti prie dabartinių poreikių. Vykdomo modernizavimo projekto tikslas – gerinti galiojančią ES prekybos apsaugos sistemą, kad ji būtų naudingesnė visoms suinteresuotosioms šalims. Daugiausia dėmesio skiriama realių problemų, kurios taikant priemones kyla Sąjungos gamintojams, importuotojams, prekiautojams ir kt., praktiniams sprendimams. Siekiama, kad sistema taptų veiksmingesnė, o priemonės efektyvesnės, tačiau nepasikeistų principai, kuriais grindžiama sistema, ir nepakistų sistemos užtikrinama pusiausvyra. Didelė pažanga siekiant šio tikslo padaryta 2012 m. 2012 m. balandžio – liepos mėn. surengtos viešos konsultacijos suinteresuotųjų šalių nuomonei sužinoti. 2012 m. gegužės mėn. surengta aukšto lygio konferencija suinteresuotosioms šalims informuoti ir jų klausimams išklausyti. Atliktas pagal ES teisėkūros procedūrą reikalaujamas poveikio vertinimas ir 2012 m. pristatytas Komisijos vidinei aukšto lygio poveikio vertinimo valdybai. 2013 m. balandžio mėn. juo remdamasi Komisija priėmė teisės akto pasiūlymą ir komunikatą. Be to, parengtas gairių keturiomis temomis projektas. Teisės akto pasiūlymas perduotas Tarybai ir Parlamentui, kurie jį svarsto pagal įprastą teisėkūros procedūrą. Dėl gairių projekto pradėtos viešos konsultacijos, po kurių Komisija, deramai atsižvelgdama į gautas pastabas, tinkamu metu patvirtins galutines gaires. Komisija siekia modernizavimo projektą baigti einamuoju teisėkūros laikotarpiu, t. y. 2014 m. pavasarį, ir šio tikslo siekia konstruktyviai dirbdama su kitomis institucijomis. 4. Visos šalies rinkos ekonomikos statusas (RES) Atliekant antidempingo tyrimus šalis gali būti laikoma visiškai rinkos ekonomikos reikalavimus atitinkančia valstybe, jeigu ji tenkina penkis kriterijus, kurie išsamiai išdėstyti prie šios ataskaitos pridedamame darbiniame dokumente. 2012 m. buvo toliau vertinami du iš šešių prašymų suteikti visos šalies RES Kinijai, Vietnamui, Armėnijai, Kazachstanui, Mongolijai ir Baltarusijai. Tais metais tik Mongolija ir Vietnamas pateikė išsamesnės informacijos prašymams pagrįsti, o jų prašymai šiuo metu nagrinėjami įvairiais etapais. Likusios keturios šalys – Kinija, Armėnija, Kazachstanas ir Baltarusija – nepateikė jokios susijusios informacijos, kuria remiantis būtų galima toliau nagrinėti šių šalių padarytą pažangą. Dar 2010 m. konsultacijos su Baltarusijos Respublikos valdžios institucijomis buvo sustabdytos atsižvelgiant į šalies politinę padėtį. 2010 m. birželio mėn. Armėnijai išsiųsti papildomai klausimai dėl tolesnės jos pažangos siekiant RES. Tačiau iki 2012 m. pabaigos Komisija iš Armėnijos negavo jokios naujos informacijos. Kitos keturios šalys pareiškėjos toliau siekė RES ir padarė įvairaus lygio pažangą dėl atitikties penkiems RES suteikimo kriterijams. Kinijos valdžios institucijos keletą kartų iš principo sutiko 2012 m. surengti kitą darbo grupės susitikimą dėl RES, tačiau susitikimas buvo atšauktas. Komisija pasirengusi aptarti Kinijos padarytą pažangą siekiant RES. Tikimasi, kad Kinijos valdžios institucijos toliau bendradarbiaus ir pateiks Komisijos atliekamai RES analizei reikiamus duomenis. ES ir Vietnamo RES darbo grupės susitikimas įvyko 2012 m. lapkričio mėn. Vietname. Aptartas RES ataskaitos projektas, o Vietnamo valdžios institucijos atsakė į daug Komisijos klausimų dėl neišspręstų dalykų, susijusių su keturiais įvykdytinais kriterijais. Tikimasi, kad galutinė RES ataskaita Vietnamo valdžios institucijoms bus pateikta 2013 m. Toliau nagrinėjama per 2011 m. rugsėjo mėn. ES ir Mongolijos darbo grupės susitikimą Ulan Batore gauta informacija ir 2012 m. gruodžio mėn. gauta papildoma informacija. RES ataskaita bus parengta 2013 m. 5. Informacija ir ryšiai, dvišaliai kontaktai 5.1. Mažosios ir vidutinės įmonės (MVĮ) Atsižvelgiant į prekybos apsaugos priemonių procedūrų sudėtingumą, ypač MVĮ atveju, nes jos yra mažos ir susiskaidžiusios, įkurta MVĮ skirta Prekybos apsaugos pagalbos tarnyba. Jos paskirtis – spręsti su prekybos apsaugos priemonėmis susijusius bendruosius ir konkrečius MVĮ klausimus ir problemas. Dalis prekybos apsaugos priemonių svetainės skirta MVĮ, ten pateikiamos nuorodos į Prekybos apsaugos pagalbos tarnybos kontaktinius centrus. 2012 m. šie kontaktiniai centrai gavo daug informacijos prašymų ir visi šie prašymai buvo nedelsiant patenkinti. Prašyta pateikti informacijos ir apie procedūrinius dalykus, ir apie prekybos apsaugos priemonių tyrimų turinį. 5.2. Dvišaliai kontaktai, informavimo veikla. Pramonė ir trečiosios šalys ES prekybos apsaugos veiksmų srities teisės aktų ir praktikos aiškinimas yra svarbi prekybos apsaugos priemonių tarnybų darbo dalis. 2012 m. Komisija surengė mokymo seminarą prekybos apsaugos tema trečiųjų šalių pareigūnams. Be to, 2012 m. palaikyti dvišaliai ryšiai su kai kuriomis trečiosiomis šalimis, kaip antai Kinija, Korėja, Maroku ir Malaizija; bendrauta įvairiomis su prekybos apsauga susijusiomis temomis. Be to, 2012 m. surengti keli susitikimai su pagrindinėmis suinteresuotosiomis asociacijomis ir bendrovėmis, įskaitant organizacijas Business Europe ir Eurocommerce. Be kita ko, 2012 m. lapkričio mėn. surengtas vienos dienos seminaras organizacijai Business Europe. 6. Bylas nagrinėjantis pareigūnas 2012 m. vasario mėn. Europos Komisijos pirmininko sprendimu oficialių įgaliojimų forma nustatyti Prekybos GD bylas nagrinėjančio pareigūno, kurio veikla pradėta 2007 m., vaidmuo ir įgaliojimai. Nuo 2012 m. bylas nagrinėjantis pareigūnas administraciniais sumetimais atskaitingas už prekybos politiką atsakingam Komisijos nariui taip sustiprinant šios pareigybės nepriklausomumą. Įgaliojimuose taip pat nustatytos išsamios taisyklės, taikomos bylas nagrinėjančio pareigūno atliekamiems klausymams visais prekybos srities tyrimų aspektais – nuo tyrimo inicijavimo iki galutinių faktų atskleidimo ir galutinių veiksmų. Be to, bylas nagrinėjantis pareigūnas įgaliojamas priimti sprendimus sprendžiant ginčus dėl galimybės susipažinti su byloje surinkta medžiaga, Komisijos turimos informacijos konfidencialumo ir terminų pratęsimo. Bylas nagrinėjantis pareigūnas įgaliojamas kartu su už prekybos politiką atsakingu Komisijos nariu ir Prekybos GD generaliniu direktoriumi kelti bet kuriuos klausimus, susijusius su prekybos srities tyrimo vykdymu ar jo turiniu. Nuo bylas nagrinėjančio pareigūno pareigybių sukūrimo 2007 m. gaunama vis daugiau bylas nagrinėjančio pareigūno dalyvavimo prašymų. 2012 m. gauta net daugiau nei 50 proc. daugiau tokių prašymų, palyginti su 2011 m. Ataskaitiniu laikotarpiu gauti 132 bylas nagrinėjančio pareigūno dalyvavimo prašymai (2011 m. gautas 81 prašymas), iš kurių 128 susiję su prekybos apsaugos priemonėmis ir su 41 tyrimu dėl prekybos apsaugos priemonių. Klausymų skaičius taip pat ženkliai padidėjo – 50 proc., palyginti su 2011 m.: surengti 39 klausymai (2011 m. – 26 klausymai), iš kurių 12 – daugiašaliai klausymai, kai panašių interesų turinčios 43 suinteresuotosios šalys susivienijo bendruose klausymuose. Šio pareigūno dalyvavimo nagrinėjant bylas prašė eksportuojantys trečiųjų šalių gamintojai, Sąjungos pramonės įmonės, naudotojai ir importuotojai, taip pat trečiųjų šalių vyriausybės. Bylas nagrinėjantis pareigūnas dalyvavo sprendžiant su visais tyrimo etapais susijusius klausimus ir Komisijos tarnyboms pateikė daug rekomendacijų, kaip sustiprinti teisių į gynybą panaudojimą. Pagrindinius klausimus, kuriuos bylas nagrinėjantis pareigūnas sprendė 2012 m., galima skirstyti į tris kategorijas: i) atskleidžiamos informacijos turinys ir kokybė, ii) galimybė susipažinti su bylos medžiaga ir nekonfidencialios informacijos kokybė bei iii) nesutikimas su sprendimais, nustatytaisiais faktais ir išvadomis. 7. Antidempingo, antisubsidijų ir apsaugos priemonių tyrimų bei pačių priemonių apžvalga 7.1. Bendrosios nuostatos 2012 m. pabaigoje ES galiojo 102 antidempingo priemonės ir 10 antisubsidijų priemonių. 2012 m. 0,17 proc. visų į ES importuojamų produktų buvo taikomos antidempingo arba antisubsidijų priemonės. Išsamesnė informacija toliau aptariamais klausimais pateikiama prie šios ataskaitos pridedamame darbiniame dokumente. Nuorodos į darbinio dokumento priedus pateiktos antraštėse. 7.2. Nauji tyrimai (žr. A–E ir N priedus) 2012 m. inicijuota 19 naujų tyrimų. Atlikus 9 tyrimų nustatyti laikinieji muitai. 3 atvejais nuspręsta nustatyti galutinius muitus. 9 tyrimai baigti nenustačius priemonių. 7.3. Peržiūros tyrimai Peržiūros tyrimai toliau lieka pagrindinė prekybos apsaugos priemonių tarnybų darbo dalis. 2008–2012 m. laikotarpiu jie sudarė 60 proc. visų inicijuotų tyrimų. Darbinio dokumento 2 lentelėje pateikiama statistinė 2008–2012 m. informacija. 7.3.1. Priemonių galiojimo termino peržiūros (žr. F priedą) Pagrindinių reglamentų 11 straipsnio 2 dalyje ir 18 straipsnyje numatyta, kad priemonės baigia galioti po penkerių metų, išskyrus tuos atvejus, jei, atlikus priemonių galiojimo termino peržiūrą, nustatoma, kad tokios pačios priemonės turi būti toliau taikomos. 2012 m. 13 priemonių automatiškai baigė galioti pasibaigus 5 metų galiojimo laikotarpiui. 2012 m. inicijuota 14 priemonių galiojimo termino peržiūros tyrimų. Atlikus 9 priemonių galiojimo termino peržiūras nuspręsta patvirtinti muitą dar vienam penkerių metų laikotarpiui. Keturios priemonių galiojimo termino peržiūros baigtos priemonių panaikinimu. 7.3.2. Tarpinės peržiūros (žr. G priedą) Pagrindinių reglamentų 11 straipsnio 3 dalyje ir 19 straipsnyje numatyta peržiūrėti priemones jų galiojimo metu. Peržiūrose gali būti svarstomi tik dempingo ir (arba) subsidijavimo arba žalos aspektai. 2012 m. iš viso inicijuotos 5 tarpinės peržiūros. Atlikus 6 tarpines peržiūras nuspręsta patvirtinti muitą arba jį iš dalies keisti. 5 tarpinės peržiūros baigtos priemonių panaikinu. 7.3.3. „Kitos“ tarpinės peržiūros (žr. H priedą) 2012 m. inicijuotos 4 „kitos“ peržiūros, t. y. kurioms netaikoma pagrindinių reglamentų 11 straipsnio 3 dalis arba 19 straipsnis, ir baigtos 3 tokios peržiūros. 7.3.4. Naujojo eksportuotojo peržiūros (žr. I priedą) Naujojo eksportuotojo ir pagreitintai atliekamos peržiūros atitinkamai numatytos pagrindinių reglamentų 11 straipsnio 4 dalyje ir 20 straipsnyje, siekiant nustatyti individualų dempingo skirtumą arba individualų kompensacinį muitą naujiesiems nagrinėjamojoje eksportuojančioje šalyje įsikūrusiems eksportuotojams, kurie per tiriamąjį laikotarpį produkto neeksportavo. Tokie eksportuotojai turi įrodyti, kad jie yra tikri naujieji eksportuotojai ir kad jie iš tikrųjų eksportą į ES pradėjo po tiriamojo laikotarpio. Taigi, jiems galima apskaičiuoti individualų muitą, kuris paprastai yra mažesnis už visai šaliai apskaičiuotą muitą. 2012 m. inicijuota 1 naujojo eksportuotojo peržiūra ir baigtos 2 tokios peržiūros. 7.3.5. Absorbciniai tyrimai (žr. J priedą) Turint pakankamai informacijos, iš kurios matyti, kad po pirminio tiriamojo laikotarpio ir prieš nustatant priemones arba jas jau nustačius eksporto kainos sumažėjo arba į ES importuotų produktų perpardavimo kainos ar tolesnio pardavimo kainos nesikeitė arba pasikeitė nepakankamai, gali būti pradėta absorbcijos peržiūra, kuria siekiama išnagrinėti, ar taikoma priemonė turėjo poveikio minėtoms kainoms. Siekiant atsižvelgti į tokias mažesnes eksporto kainas gali būti perskaičiuoti dempingo skirtumai ir padidintas muitas. Galimybė atlikti absorbcijos peržiūrą yra numatyta pagrindinių reglamentų 12 straipsnyje ir 19 straipsnio 3 dalyje. 2012 m. nebuvo inicijuota arba baigta nė viena antiabsorbcinė peržiūra. 7.3.6. Priemonių vengimo tyrimai (žr. K priedą) Pagrindinių reglamentų 13 ir 23 straipsniuose numatyta galimybė iš naujo pradėti tyrimus, jei yra įrodymų, kad vengiama priemonių. 2012 m. inicijuota 13 tokių tyrimų. 2 priemonių vengimo tyrimai baigti priemonių taikymo išplėtimu, o 1 tyrimas baigtas neišplėtus priemonių taikymo. 7.4. Apsaugos priemonių tyrimai (žr. L priedą) 2012 m. ES nebuvo taikyta apsaugos priemonių. 8. Antidempingo ir (arba) antisubsidijų priemonių taikymo užtikrinimas 8.1. Priemonių taikymo stebėsena Vykdant galiojančių priemonių stebėseną didžiausias dėmesys skirtas keturioms pagrindinėms sritims: 1) kelio sukčiavimui užkirtimui; 2) prekybos srautų ir rinkos tendencijų stebėsenai; 3) veiksmingumo didinimui atitinkamomis priemonėmis ir 4) reagavimui į pažeidimus. Dėl tokios veiklos prekybos apsaugos priemonių tarnyboms buvo sudaryta galimybė aktyviai bendradarbiauti su valstybėmis narėmis ir užtikrinti tinkamą prekybos apsaugos priemonių taikymą Europos Sąjungoje. 8.2. Įsipareigojimų laikymosi stebėsena (žr. M ir Q priedus) Įsipareigojimų laikymosi stebėsena yra priemonių taikymo užtikrinimo veiklos dalis, nes įsipareigojimai yra tam tikros formos antidempingo ar antisubsidijų priemonės. Komisija įsipareigojimus priima, jei įrodoma, kad jų laikantis galima veiksmingai pašalinti žalingą dempingo ar subsidijavimo poveikį. 2012 m. pradžioje galiojo 18 įsipareigojimų. 2012 m. įsipareigojimų paketo pasikeitimai: vienos bendrovės pasiūlytas įsipareigojimas baigė galioti, nes baigė galioti (buvo atšauktos) priemonės. Dviejų bendrovių įsipareigojimai buvo atšaukti, nes būtų neįmanoma ir nepraktiška stebėti, kaip laikomasi šių įsipareigojimų. Tad 2012 m. pabaigoje iš viso galiojo 15 įsipareigojimų. 9. Muitų grąžinimas Pagrindinių reglamentų 11 straipsnio 8 dalyje ir 21 straipsnio 1 dalyje importuotojams numatyta galimybė prašyti grąžinti atitinkamus surinktus muitus, jei įrodoma, kad dempingo ir (arba) subsidijų skirtumas pašalintas arba sumažintas tiek, kad tapo mažesnis už galiojantį muitą. 2012 m. pateikti 26 nauji muitų grąžinimo prašymai. 2012 m. pabaigoje tebevyko 10 muitų grąžinimo tyrimų pagal 35 prašymus. 2012 m. priimti 26 Komisijos sprendimai: pagal 12 sprendimų muitai iš dalies grąžinti ir pagal 14 sprendimų muitus grąžinti atsisakyta. Atsiimti 8 prašymai. 10. Teisminė priežiūra. Teisingumo Teismo arba Bendrojo Teismo sprendimai (žr. S priedą) 2012 m. Bendrasis Teismas priėmė 13 sprendimų, susijusių su antidempingo arba antisubsidijų sritimi. 2012 m. Teisingumo Teismas priėmė 9 sprendimus, susijusius su antidempingo sritimi. 6 sprendimai buvo susiję su Bendrojo Teismo sprendimų apskundimais. Be to, Teisingumo Teismas priėmė 3 sprendimus dėl prašymų priimti prejudicinį sprendimą. 2012 m. pateiktos 23 naujos bylos: 17 Bendrajam Teismui ir 6 Teisingumo Teismui. Iki 2012 m. pabaigos Bendrajame Teisme ir Teisingumo Teisme nagrinėjamų antidempingo ir (arba) antisubsidijų bylų sąrašas pateikiamas darbinio dokumento S priede. 11. Veikla Pasaulio prekybos organizacijoje (PPO) 11.1. Ginčų sprendimas antidempingo, antisubsidijų ir apsaugos priemonių srityse PPO savo nariams numato griežtą ginčų dėl PPO susitarimų taikymo sprendimo procedūrą. 2012 m. Indonezija paprašė PPO surengti konsultacijas su Europos Sąjunga dėl antidempingo priemonių, kurias Europos Sąjunga nustatė importuojamiems riebalų alkoholiams, ir dėl tam tikrų tyrimo, kurį atlikus nustatytos minėtos priemonės, aspektų. 11.2. Kita PPO veikla 2012 m. vasario 29 d. vyko oficialus Derybų dėl taisyklių grupės susitikimas. Vienintelis susitikimo tikslas buvo patvirtinti Wayne McCook (Jamaika) paskyrimą grupės paskirtuoju pirmininku. Vėliau įvyko du Techninės grupės, kuri yra derybų grupės pogrupis, susitikimai (2012 m. vasario ir balandžio mėn.). Be minėtų veiksmų, Komisijos tarnybos toliau dalyvavo įprastoje antidempingo, subsidijų ir kompensacinių bei apsaugos priemonių komitetų veikloje. Įvyko du reguliarūs komitetų susitikimai, kuriuose peržiūrėti pranešimai ir iškelta konkrečių sričių klausimų. Be to, 2012 m. įvyko keli neoficialios techninės grupės antidempingo klausimais susitikimai. Išvada 2012 m. inicijuota mažiau naujų tyrimų ir nustatyta mažiau laikinųjų ir galutinių priemonių, palyginti su praėjusiais metais. Be to, palyginti su praėjusiais metais šiek tiek sumažėjo tyrimų, kuriuos pabaigus nenustatyta priemonių, skaičius. Svarbia tarnybų veiklos dalimi liko peržiūros, kurių inicijuota daugiau nei 50 proc. daugiau, palyginti su 2011 m. Baigtų peržiūrų skaičius, palyginti su 2011 m., sumažėjo trečdaliu. 2012 m. galiojančios prekybos apsaugos priemonės buvo taikomos 0,17 proc. viso importo į ES. [1]2012 m. vasario 2 d. sprendimas byloje C-249/10 P Brosmann Footwear (HK) ir kt. prieš Tarybą. [2] 2011 m. liepos 15 d. PPO apeliacinės tarybos ataskaita AB-2011-2, WT/DS397/AB/R. 2010 m. gruodžio 3 d. PPO darbo grupės ataskaita WT/DS397/R.